b'\n_START_ARTICLE_\nHohovica\n_START_SECTION_\nLov\xc5\xa1etov mlin\n_START_PARAGRAPH_\nje na potoku Mirna tretji po vrsti v dolini tega potoka, \xc4\x8de gledamo od izvira na prej. Na tem mestu je stal mlin \xc5\xbee v prej\xc5\xa1njem stoletju, okrog leta 1928 pa je bil popravljen oz. sezidan na novo. Tega dela se je lotil Franc Lov\xc5\xa1e, doma z Gradi\xc5\xa1\xc4\x8da. To je zaselek na hribu nad mlinom. Mlin je imel dva para kamnov in stope. Mlinar je mlel za kmete iz bli\xc5\xbenje okolice, nekoliko manj po letu 1950, ko je v te kraje pri\xc5\xa1la elektrika. Sicer pa je bil mlin v \xc2\xbbpogonu oz. teku\xc2\xab\xc2\xa0\xc5\xa1e pribli\xc5\xbeno pred 20 leti._NEWLINE_In kaj vse se je mlelo v mlinu? Predvsem je\xc4\x8dmen, ajda, koruza in p\xc5\xa1enica. Kmetje so zme\xc5\xa1ali ve\xc4\x8d vrst \xc5\xbeita za kru\xc5\xa1no moko, iz katere so potem pekli zmesni kruh. To me\xc5\xa1ano \xc5\xbeito se je mlelo na \xc2\xbb\xc4\x8drnem\xc2\xab\xc2\xa0kamnu, imenovanem tudi \xc2\xbbzmesnem\xc2\xab. \xc2\xbbBeli\xc2\xab\xc2\xa0kamen pa je slu\xc5\xbeil predvsem za mletje p\xc5\xa1enice za beli kruh in tudi za mletje ajde. V\xc4\x8dasih so mleli tudi koruzo za \xc5\xbegance. V mlinu se je tudi \xc2\xbbstopalo\xc2\xab, in sicer proso za ka\xc5\xa1o in je\xc4\x8dmen za \xc2\xbbje\xc5\xa1prenj\xc2\xab. Pred mletjem pa je bilo potrebno \xc2\xbbobstopati\xc2\xab\xc2\xa0tudi ajdo, da se je le-ta o\xc4\x8distila (socvetja)._NEWLINE_Poleg mlina je Franc Lov\xc5\xa1e, ki je bil tudi zadnji aktiven mlinar oz. lastnik tega mlina, leta 1938 zgradil \xc5\xa1e stanovanjsko hi\xc5\xa1o, v kateri je \xc5\xbeivel s svojo dru\xc5\xbeino vse do leta 1989, do svoje smrti._NEWLINE_Tretje poslopje, ki stoji poleg prvih dveh, pa je po\xc4\x8ditni\xc5\xa1ka hi\xc5\xa1a in je last Franca Lov\xc5\xa1eta, mlaj\xc5\xa1ega, sina zgoraj omenjenega mlinarja. Franc Lov\xc5\xa1e je po poklicu orodjar, sedaj je \xc5\xbee upokojen in se ukvarja z lesom in ne s kovino. Njegov hobi je namre\xc4\x8d  izdelovanje drobnih lesenih izdelkov, zanimivih z etnografskega vidika oz. vidika kulturne dedi\xc5\xa1\xc4\x8dine. Izdeluje sklednike, pru\xc4\x8dke, \xc5\xbeli\xc4\x8dnike, zajce za sezuvanje \xc5\xa1kornjev, dr\xc5\xbeala za rezanje pr\xc5\xa1uta, starinske kme\xc4\x8dke stole - z naslonjalom in brez, stojala za ro\xc5\xbee, ure ..._NEWLINE_Franc Lov\xc5\xa1e dela te izdelke po naro\xc4\x8dilu, za darila. Svoje izdelke tudi razstavlja. Poleg tega je Franc Lov\xc5\xa1e tudi zbiratelj starin, v njegovi hi\xc5\xa1i lahko vidimo marsikaj zanimivega: stare klju\xc4\x8davnice, otko, svitek, petrolejke ...'